b'\n_START_ARTICLE_\nN\xc3\xb8dsituationen i Kastrup den 1. maj 1984\n_START_PARAGRAPH_\nN\xc3\xb8dsituationen i Kastrup den 1. maj 1984 var en h\xc3\xa6ndelse med et Boeing 720 fly fra Conair (flight OY 482) fra M\xc3\xa1laga til K\xc3\xb8benhavn, der fik problemer og var t\xc3\xa6t p\xc3\xa5 at havarere._NEWLINE_Bes\xc3\xa6tningen p\xc3\xa5 flyet bestod af luftkaptajn Bengt Eriksson, andenpilot Lars Lundum, flyvemaskinist Kurt Nielsen og kabinechef Erik Dreyer._NEWLINE_Flyvningen til M\xc3\xa1laga var forl\xc3\xb8bet uden problemer, men da flight OY 482 lettede fra M\xc3\xa1laga med kurs mod K\xc3\xb8benhavn opdagede flyvemaskinisten Kurt Nielsen at noget var galt med et af hydrauliksystemerne, omtrent over den vestfranske by Bordeaux. Da det p\xc3\xa5g\xc3\xa6ldende hydrauliksystem kun blev brugt til at f\xc3\xa5 landingsstellet ned, besluttede man sig for at flyve videre til K\xc3\xb8benhavn. _NEWLINE_Ved det f\xc3\xb8rste fors\xc3\xb8g p\xc3\xa5 at f\xc3\xa5 hjulene ud, kom kun det venstre landingsstel og n\xc3\xa6sehjulet ud. Det var ventet, at der kunne opst\xc3\xa5 problemer pga. hydraulikfejlen, men da Kurt Nielsen fors\xc3\xb8gte at udf\xc3\xa6lde det h\xc3\xb8jre landingsstel manuelt, sad det fast. Ikke engang med ekstra muskelkraft fra kabinechefen og passagerer lykkedes det. I mere end to timer cirklede flyet over \xc3\x98resund mens manualer og checklister blev gennemg\xc3\xa5et. _NEWLINE_Aff\xc3\xa6ren blev hurtigt kendt i medierne, og mange journalister samledes i Kastrup Lufthavn. Med kun f\xc3\xa5 minutters br\xc3\xa6ndstof tilbage, var man tvunget til at lande, og der var ikke tid til at skum-bel\xc3\xa6gge landingsbanen. Hvis man landede uden det h\xc3\xb8jre landingsstel nede, m\xc3\xa5tte piloten lande p\xc3\xa5 det venstre landingsstel og trimme flyet kraftigt til venstre. Desuden bruges n\xc3\xa6sehjulet under hele landingen, men efterh\xc3\xa5nden som hastigheden faldt til omkring 80-100 knob (tilsv. ca 148 til 182 km/h) , ville den h\xc3\xb8jre vinge uv\xc3\xa6gerligt ramme jorden, n\xc3\xa5r opdriften blev mindsket. Vingen ville h\xc3\xb8jst sandsynligvis blive revet op, og selv med den ringe br\xc3\xa6ndstofbeholdning m\xc3\xa5tte man g\xc3\xa5 ud fra, at der ville opst\xc3\xa5 en brand. _NEWLINE_Normal landingshastighed for Boeing 720 med n\xc3\xa6sten tomme br\xc3\xa6ndstoftanker er omkring 115-120 knob (tilsv. 213 - 222 km/h) mod vinden. _NEWLINE_Men lige f\xc3\xb8r indflyvningen samlede man det resterende hydrauliktryk p\xc3\xa5 det venstre landingsstel \xe2\x80\x93 samtidigt med den manuelle kraft. Dette resulterede i at det blev udf\xc3\xa6ldet korrekt omkring et halvt minut f\xc3\xb8r selve landingen, hvorefter selve landingen blev afsluttet p\xc3\xa5 normal vis.\n_START_SECTION_\nTrivia om kaptajnen\n_START_PARAGRAPH_\nBengt Eriksson (f\xc3\xb8dt 24. oktober 1937, d\xc3\xb8d 8. august 2016) var ansat i Conair fra d. 1. maj 1967 til sin pension 24. oktober 1997 (Conair skiftede navn til Premiair i 1993 og hedder nu Thomas Cook Airways). Han kommer fra Landskrona i Sk\xc3\xa5ne, og begyndte sin flyvekarriere p\xc3\xa5 us\xc3\xa6dvanlig m\xc3\xa5de, ved at flyve reklameflyvning med sm\xc3\xa5 Cessna propelfly \xe2\x80\x93 modsat dem der har milit\xc3\xa6r baggrund. Men eftersom han havde rimeligt mange flyvetimer og certifikat p\xc3\xa5 enmotorede fly, flermotorede fly og instrumentflyvning, samtidig med at Spies\' flyselskab stadig brugte DC-7 propelfly fik han, m\xc3\xa5ske lidt heldigt, job hos Conair._NEWLINE_I begyndelsen kun som "flight assistant" (med to striber p\xc3\xa5 uniformen), men blev straks almindelig pilot, "flight officer"._NEWLINE_Og da Conair i 1970 indf\xc3\xb8rte jetflyet \xe2\x80\x93 Boeing 720, der er en mellemdistanceudgave af den m\xc3\xa5ske mere kendte Boeing 707, blev han omskolet til jetfly, hvorefter han i 1976 blev luftkaptajn. I 1987 udskiftede Conair deres Boeing mod de rimeligt store Airbus A300 og f\xc3\xa5 \xc3\xa5r senere k\xc3\xb8bte Janni Spies syv helt nye og meget dyre Airbus A320, med hvilke Bengt afsluttede sin flyvende tjeneste og ans\xc3\xa6ttelse i Conair, dagen f\xc3\xb8r han blev tres \xc3\xa5r gammel.'